– Каталіцкі Касцёл – гэта цалкам сфарміраваная структура, якая прыходзіць у многія краіны свету і вельмі шмат увагі звяртае на нацыянальную культуру, на яе мову. Нацыянальныя адметнасці − гэта тыя каштоўнасці, якія гэтаму народу дае Бог. Беларускаму народу Бог даў беларускую мову, і Касцёл лічыць, што як Божы дар народ павінен яе шанаваць. Усё роўна, адкуль прыходзіць вера: з Польшчы, Францыі альбо яшчэ адкуль; істотна тое, каб мы шанавалі таксама і сябе і на сваёй мове маглі падаваць патрэбныя для духоўнага жыцця матэрыялы. Таму намі і быў пачаты працэс па беларусізацыі Касцёла. Асабліва шмат у гэтым накірунку працаваў ксёндз Уладзіслаў Чарняўскі. А ўжо ў 1992 годзе кардынал Казімір Свёнтэк стварыў адмысловую літургічную камісію, якая і прыступіла да перакладу Iмшы і духоўных кніг на беларускую мову. Можна сказаць, што ў гэты перыяд упершыню ў гісторыі Беларусі літургія пачала весціся на беларускай мове. І былі людзі, якія спецыяльна прыходзілі ў каталіцкую веру менавіта з-за таго, што там была вельмі шанаваная мова. Канешне, першыя крокі нам было рабіць дастаткова складана, але ўжо сёння ў значнай большасці парафій Касцёл дзейнічае цалкам на беларускай мове, абсалютна не маючы ніякіх праблем з літаратурай або яшчэ чым-небудзь.